Tre årlige karensdage uden dagpenge er smertegrænsen, hvis der skal skabes bred opbakning til et nyt dagpengesystem.

Sådan lyder meldingen fra Dansk Folkepartis formand, Kristian Thulesen Dahl, der til gengæld peger på de nyuddannedes dagpengesats som et sted, hvor der muligvis kan skæres mere, når der skal findes penge til et mere fleksibelt dagpengesystem.

»Vores vurdering er, at hvis vi går højere op end de tre karensdage, så udfordrer vi i virkeligheden den opbakning til modellen, der er fra fagbevægelsen. Det vil også udfordre den overordnede målsætning, vi har om, at vi skal lave en model, der kan være bred opbakning til, og som kan stå i forhåbentlig mange år frem«, siger Thulesen Dahl. Han henviser dermed til, at de to fagbevægelsesrepræsentanter i Dagpengekommissionen – LO-formand Harald Børsting og FTF-formand Bente Sorgenfrey – i en mindretalsudtalelse anbefaler ’blot’ tre karensdage og ikke de otte, som resten af kommissionens medlemmer foreslår.